17. schôdza NR SR - 1.deň - A. dopoludnia
Dátum: 2020-11-12
Poslanec: Kotleba, Marian (ĽS Naše Slovensko)
Druh vystúpenia: Vystúpenie

142 Vážený pán podpredseda, vážený pán minister, vážené kolegyne, vážení kolegovia, už sme teda v rozprave k samotnému zákonu a ja úplne na začiatok musím povedať, že ten zákon jednoducho nemôžeme podporiť. A viete, prečo ho nemôžeme podporiť? Pretože ten zákon nie je nič iné ako pokus o nepodarený rekurzívny algoritmus, keď to poviem tak informaticky. Vy ste úplne pošliapali pri návrhu tohto zákona zásady a princípy právneho štátu. Zásady a princípy právneho štátu, ktoré sa majú naplniť aj v tom, že vláda a všetky štátne orgány majú konať len a výlučne na základe zákona. Vy ste si po dvoch kolách plošného testovania zistili, že presne túto zásadu ste v obrovskom merítku, ktoré sa dotklo tri a pol milióna ľudí, ste porušili. A vy idete dnes týmto zákonom sanovať a zachraňovať túto situáciu. Čiže nie aby najprv bol vytvorený zákonný rámec, do ktorého vaše správanie, alebo teda vládne kroky a rozhodnutia nastavíte, aby zákonné, aby boli v rámci zákona, ale vy ste zistili, že ste, alebo vláda teda, ale vy ako vládna koalícia ste jednoducho tie zákonné mantinely veľmi výrazným spôsobom porušili a nedodržali. A reakcia nie je taká, že si to priznáte, ale reakcia je naozaj taká... (Rečník sa odmlčal. Zasmiatie v sále.) Ale reakcia je naozaj taká, že vy teraz sa snažíte tomu prispôsobiť, tomu správaniu a rozhodnutiam vlády, legislatívu, zákony. A ja vás, ja chcem apelovať na tých skutočne svedomitých poslancov aj v OĽANO, pretože aj z práce na výbore, aj, aj z takého toho vnímania sa my vás tiež neodsudzujeme všetkých v jednom vreci a vieme, že mnohým vám je to proti srsti, že mnohí nie ste stotožnení s tým, ako to ide, a že máte iný názor, ale jednoducho držíte tú disciplínu. Ale ja vás chcem poprosiť, nepodieľajte sa na tomto, že najprv vláda niečo urobí, nech to je čokoľvek, a keď zistí, že je to v rozpore so zákonom, tak ide tomu upravovať zákony. Lebo tie zákony neupravuje vláda, tie zákony upravujeme my, upravujete ich vy ako poslanci. Vaše hlasovania tam budú potom v budúcnosti, keď sa bude história na to pozerať, že kto zlegalizoval také a také konanie vlády. Nie je predsa možné, aby sme takýmto úplne brutálnym, surovým spôsobom skutočne pošliapali tie zvyšky toho právneho štátu, ktorý tu proste máme. A, viete, ono by si niekto mohol povedať, že, no a čo, však nič také sa nedeje, tak dobre, stali sa dve plošné testovania, boli tam porušené nejaké podľa vlády menej, menej závažné, menej závažné ustanovenia a že teda sa to napraví a bude to v poriadku. No, kolegyne, kolegovia, tu je jeden veľmi vážny a dôležitý precedens. Že tento zákon nemá len napraviť chyby z minulosti, tento zákon má vytvoriť priestor na ďalšie a ďalšie plošné testovanie a pomocou tohto plošného testovania sa má znova vydierať a zastrašovať obyvateľstvo, aby sa ho zúčastnilo, a keď sa ho nezúčastní, tak bude upierané na jeho slobode. Budú ľuďom upierané ich práva. Základné ľudské práva a slobody. A potom tu ešte vládny poslanec Pročko má tú drzosť kritizovať ľudí, ktorí chcú 17. novembra na Deň boja za slobodu a demokraciu ísť skutočne bojovať za slobodu a demokraciu. Lebo to, čo ste týmito vašimi nariadeniami chaotickými spôsobili, je to, že ste ľuďom zobrali tú slobodu. Veď si uvedomte, veď si uvedomte, kolegyne, kolegovia, na základe nejakej modrej kartičky, ktorú vám na počkanie vytlačí stredoškolák, ale na základe takejto kartičky ľuďom ste zakázali ísť do práce. Dokonca ste vyhláškou donútili zamestnávateľov si to od tých ľudí pýtať, pán minister. Ľuďom ste zakázali vodiť svoje vlastné deti do škôlky! A vy chcete hovoriť, že netreba tu bojovať za slobodu a demokraciu? Za toho socializmu zďaleka neboli tie ľudské práva tak pošliapané ako to, čo robíte vy teraz. A potom a potom, keď treba spraviť nejakú veľkú tlačovku, zase nejaký veľký úspech vlády alebo čo, príde Matovič, povie myšlienku, o ktorej sa o dva dni zistí, že je úplne mimo, ale dobre. A keď je nejaký problém, a to preto hovorím vám teraz, lebo bude problém, bude problém aj s tým, že ľudia sa budú dožadovať právnou cestou svojich práv, bude problém aj s tým, že tie porušenia zákonov raz proste vyjdú na povrch. A dnes sa vo veľkom berú ľudia do väzby za korupciu a potom sa budú brať možno ľudia do väzby za to, že sa podieľali aktívne na pošliapaní základných práv a slobôd ľudí a na rozhodnutiach, ktoré boli nezákonné. No a keď je, keď je tá tlačovka veľká, pekná, úspešná, je tam Matovič hlavný hrdina. Hollywood. Ale keď je nejaký problém, však to veľmi sami, veľmi dobre sami, keď je problém, na vine je minister Krajčí. Keď je problém, na vine je za neschopnosť a neviem za čo je minister Mikulec. Proste vždy, keď je problém, tak sú to tí ministri, tí neschopáci, ktorí sú tam a ktorí proste to nedokázali spraviť, lebo pán Matovič to si inak predstavoval. A, pán minister, však aj teraz už s pánom ministrom Hegerom ste v minulom volebnom období sedeli rovno podo mnou, pamätáte si to. A ja keď som vás tam sledoval, tú vašu prácu, tie názory, proste ako ste aj v mnohom diskutovali, ešte aj pán poslanec Lukáč tam bol a ako ste aj v mnohých veciach mali proste taký svoj, taký naozaj individuálny názor, že proste vedeli ste si povedať svoje, už nech to bola opozícia, koalícia, tak ja by som naozaj nepredpokladal, pán minister, že vy a pán minister Heger teraz sa stanete proste takýmito submisívnymi, submisívnymi ľuďmi, ktorí keď je zle, tak si nechávajú nakladať na seba, lebo proste za všetko môžete. A jednoducho to sú vaše vzťahy, mňa je do toho, mňa je do toho nič, viete, ja to hovorím len kvôli tomu, že vďaka tomu systému, akým pracuje vládna koalícia, vďaka systému tých, tých nariadení, ktoré vláda prináša, čoraz viac ľudí je proste zúfalých. Čoraz viac ľudí je zúfalých. Pred chvíľkou tu poslanec Pročko hovoril, ako vy tu zatvárate korupčníkov a SMER a všetko, ale povedzme si aj B k tomu. Ja ich nebudem obhajovať, ale povedzme si aj B. Vy nezatvárate len korupčníkov. Vy zatvárate aj firmy, reštaurácie, posilovne, kultúru, vy zatvárate všetko. Proste Matovič je univerzálny zatvárač. Ale keď zostane celé Slovensko zatvorené, keď ľudia prídu o prácu, keď vďaka vašim nariadeniam, ktoré úplne strácajú súdnosť, lebo vaše vlastné plošné testovanie ukázalo, že nakazených je 0,7 % a klesá to, a napriek tomu necháte lockdown, necháte zamrznuté Slovensko. Necháte tie prevádzky, ktoré majú možno 5, 10, 15 zamestnancov, necháte ich vykrvácať, tých ľudí prísť o prácu, o mzdu, tak proste na to sa nedá chladne pozerať, na to sa už nedá nič povedať. To je zodpovednosť vás všetkých, lebo vláda na čele s Matovičom si je veľmi dobre vedomá, kolegyne, kolegovia, že má tú oporu v ústavnej väčšine a že si môže robiť, čo chce. Ale tie dôsledky, tie dôsledky cítia tí ľudia, ktorí možno aj vás volili a ktorí nevedia v tom svojom zúfalom životnom nastavení nič urobiť, lebo to nastavenie neprišlo od nich, oni sa snažili, pracovali, budovali, a vláda im to jedným, jedným ťahom im to takto proste zrušila. Jedným ťahom. A teraz Matovič má ešte tú drzosť a tento zákon mu to má umožniť, preto ho nemôžme nijako podporiť, hovoriť o pravidelnom testovaní, o komunitnom testovaní. Ja chápem, že sa v Nemecku spravil kšeft. Ja chápem, že treba minúť testy, ktoré sa nakúpili. Tak ich proste vyhoďte do Dunaja a radšej si tie peniaze zoberte rovno, ale neničte Slovensko. Neničte tých drobných podnikateľov, ktorí chcú iba to, aby ste im nechali tú voľnosť dýchať. To je celé. To je celé. A za tých 15-20 mil. eur, čo je možno provízia na tých testoch, to naozaj nestojí. Zoberte si to, ak to je potrebné, ja neviem, aj že vy ako poslanci, ale nechajte ľudí dýchať. A nedávajte sem zákony, ktoré majú umožniť ďalšie a ďalšie systémové utláčanie a prenasledovanie ľudí. Ďakujem za pozornosť a pred hlasovaním verím, že mnoho ľudí si to ešte môže rozmyslieť.